Osaka yaiku metropolis banyu kang dikenal kanthi kali-kaliné lan cacahing kreteg paling akèh ing Jepang. Ana 2 pusat kutha ing Osaka, yaiku Umeda ing sisih lor lan Namba ing sisih kidul. Sakloron pusaté kutha iki dihubungaké déning dalan utama kang jenengé Midosuji. Kantor-kantor perdagangan, bank, lan konglomerat Jepang lumrahé duwé pusat ing kiwa-tengené dalan Midosuji. Dalan Midosuji dikenal kanthi tetingalané godhong-godhong wit ginkgo kang nguning ing mangsa gogrog.